ก.ล.ต.เปิดรับฟังความเห็น เกี่ยวกับการปรับเกณฑ์กองทุนสำรองเลี้ยงชีพ
ก.ล.ต.รับฟังความเห็น เกี่ยวกับการปรับเกณฑ์กองทุนสำรองเลี้ยงชีพ หวังลูกจ้างออมเงินนานขึ้น
9 ก.พ. 2559

ผู้สื่อข่าวรายงานว่า สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) มีแนวคิดที่จะปรับปรุงหลักเกณฑ์เกี่ยวกับกองทุนสำรองเลี้ยงชีพ เพื่อให้เกิดการเปลี่ยนแปลงในการผลักดันให้ลูกจ้าง ซึ่งเป็นสมาชิกกองทุนสำรองเลี้ยงชีพให้มีการออมมากขึ้น ออมนานขึ้น และออมเงินเป็น เพื่อให้กองทุนสำรองเลี้ยงชีพเป็นแหล่งเงินออมสำหรับสมาชิกมีเงินเพียงพอสำหรับชีวิตหลังเกษียณ
สำหรับเกณฑ์ที่จะปรับปรุงใหม่ ครอบคลุมเรื่องสำคัญหลายหัวข้อ อาทิ
1) การกำหนดแผนการลงทุนที่บริษัทจัดการต้องนำเสนอ ซึ่งรวมถึงแผนสำหรับสมาชิกที่ไม่แสดงเจตนาเลือกแผนการลงทุน
2) การจัดให้มีช่องทางในการให้คำแนะนำการลงทุนที่สมาชิกสามารถเข้าถึงได้ง่าย
3) การจัดให้มีคำแนะนำเกี่ยวกับการจัดพอร์ตการลงทุน (basic asset allocation)
4) การมีสรุปข้อมูลสำคัญ (fact sheet) ที่เป็นมาตรฐานสำหรับกรรมการกองทุนในการคัดเลือกบริษัทจัดการและรายงานสำหรับติดตามผลการดำเนินงานของกองทุน
5) การมี fact sheet สำหรับสมาชิกกองทุนในการเลือกแผนการลงทุน
6) การให้ข้อมูลเกี่ยวกับทางเลือกในการออมหลังการเกษียณอายุหรือออกจากงาน
7) การเพิ่มทางเลือกให้สมาชิกที่มีเงินในกองทุนเกินกว่าจำนวนขั้นต่ำที่กำหนด มีทางเลือกในการลงทุนในทรัพย์สินทางเลือกได้มากขึ้น
ทั้งนี้ ก.ล.ต.เผยแพร่เอกสารรับฟังความคิดเห็นในเรื่องดังกล่าวไว้ที่เว็บไซต์ ก.ล.ต. (www.sec.or.th) จนถึงวันที่ 29 กุมภาพันธ์ 2559